Evropska zajednica za ugalj i čelik
Evropska zajednica za ugalj i čelik (skraćeno EZUČ ili engleski ECSC od European Coal and Steel Community) osnovana je Pariskim ugovorom 18. aprila 1951. godine sa zadaćom da od područja država članica (Belgija, Francuska, SR Njemačka, Italija, Luksemburg i Holandija) stvori jedinstveno tržište za ugalj i čelik. Povod za ujedinjenje bila je inicijativa francuskog ministra vanjskih poslova Roberta Schumana, koji je 1950. godine objavio Schumanov plan, čiji je cilj bio onemogućiti daljnji rat između Francuske i Njemačke i to putem integracije industrije koja je bila važna za vođenje rata. Krajnji Schumanov cilj bilo je pomirenje Njemačke i Francuske, ali i razvoj integracijskog evropskog procesa, s krajnjim ciljem ostvarenja evropske federacije.